A tous ceux qui verront ces présentes lettres, Jehans de Chalon, contes d’Aucerre et sires de Roichefort, et frères Symon de Compaigne, commandeur des maisons de l’ospitaul de Saint-Jehan de Jérusalem dou Sauce, de Villemoson et des appartenances, salut. Saichent tuit que accordé est entre nous conte dessus dit et nous frère Symon dessus dit, comme commandeur et procureur des maisons dessus dites et des appartenances d’icelles, que li jarlaiges des maisons et des chemins estant en la juridicion doudit ospitaul de Vermenton jusques au royn des grans chemins royaux et cheminaux de ville à autre, demore audit ospitaul; et se riens en ha esté pris par noz gens conte dessus dit, il sera rendu audit ospitaul, et li chemins charreans demore à nous conte dessus dit, tant comme l’alée de la charrete puet tenir et la voye dou charretier de costé la charrote raisonable: et sera bosnié. Et pourront noz gens conte dessus dit gaigier de noz droitz et esploiz et amandes qui leur seront cogneuz en la dite juridicion de l’ospitaul; et ou cas où il leur seroit nyé recréance, se fera des gaiges et ataindront devant les gens doudit ospitaul. Et quant aux autres cas de justice chascuns en usera selonc ce que il ha acoustumé de temps encien audit leu. Ou tesmoing de laquelle chose, noz contes et frères dessus dit havons scellé ces présentes lettres de nous seauls. Donné le jeudy après la feste Notre-Dame en septembre, l’an de grâce MCCCXXXVII.